- Vi må begynne å diskutere abort

Over halvparten av alle aborter i verden gjennomføres av personer uten medisinsk kompetanse. I Afrika er 97 prosent av alle aborter utrygge.

Flest utrygge aborter skjer i Afrika, og også her dør flest av komplikasjonene etter aborten. Pumzile Zondi Mabizela jobber for kvinners rettigheter i Sør-Afrika. Hun mener man må diskutere og belyse abort for å få ned denne raten. Marie Melgård

8. februar 2012

Halvparten av alle aborter som tas på verdensbasis er klassifisert som «utrygge». Det viser en ny rapport laget av Guttmacher Institute, på vegne av Verdens Helseorganisasjon (WHO).

De definerer utrygge aborter som aborter gjennomført uten hygieniske eller medisinske forhold til rette, og hvor vedkomne som utfører aborten ikke har nødvendig medisinsk bakgrunn.

Selv om antallet aborter har stabilisert seg på verdensbasis, øker de utrygge: Mens 44 prosent av abortene i 1995 var utrygge, økte dette til 49 prosent i 2008.

Ifølge rapporten forekommer flest utrygge aborter i Afrika. Her er 97 prosent av abortene gjennomført uten medisinske eller hygieniske forhold til rette.

— Vi må slutte å ignorere abort. Nå må vi begynne å diskutere dette åpenlyst, sier Pumzile Zondi Mabizela (47).

Hun er fra Sør-Afrika, og har igjennom hele livet kjempet for kvinnerettigheter og kvinners helse.

Hun begynner denne uken å jobbe for norske Kirkens Nødhjelps kontor i Sør-Afrika, hvor en av oppgavene er å forebygge uønsket graviditet og utrygge aborter hos jenter og kvinner.

Hun forklarer at kvinner foretar utrygge aborter fordi det er skamfullt og tabubelagt.

Les også Strenge abortlover dreper

Skam

— Unge kvinner er redd for å bli fordømt av familie, venner eller lokalsamfunnet. Går de på sykehuset eller den lokale helseklinikken frykter de at noen vil se dem og sladre om at de har utført en abort. De er redd for å påføre familien skam, derfor risikerer jenter både liv og helse for å få gjennomført «bakgateaborter», sier Pumzile Zondi Mabizela.

To av FNs tusenårsmål er å få ned spedbarnsdødelighet og mødredødlighet. Zondi Mabizela mener man ikke kan nå disse målene uten å få bukt med utrygge aborter.

— Høy mødredødelighet er en direkte implikasjon av utrygge aborter. Skal vi ha en seriøs debatt om hvordan nå FN-målene, må vi ta dette på alvor. Vi må gi kvinner tilgang på trygge abortmuligheter hvis de trenger det, sier hun.

Ifølge Zondi Mabizela fører også utrygge aborter til en stor samfunnskostnad:

— Komplikasjoner etter en illegal abort koster landene dyrt: Hvis en kvinne får en infeksjon må hun på sykehus og få medisiner, og det koster fattige land mer enn hvis hun kunne tatt en trygg abort, sier hun.

Les rapporten her.

Strenge lover, flere aborter

Rapporten viser at strenge abortlover gir ikke færre aborter. Snarere tvert om: I Afrika og Latin-Amerika, hvor abort i all hovedsak er ulovlig er raten av aborter høyere enn i Vest-Europa, hvor man har langt mer liberal lovgivning.

Mens abortraten i Afrika er 29 per 1000 kvinne i alderen 15-44, og i Latin-Amerika 32, så er raten i Vest-Europa på 12. Abort ble legalisert i Sør-Afrika i 1997, og det får utslag på statistikken. Landet har den laveste abortraten på kontinentet, her ender 15 av hvert 1000 svangerskap i abort.

Likefullt anslår Zondi Mabizela at ti prosent av abortene som foretas i landet er utrygge.

Pumzile Zondi Mabizela og Marit Lindheim fra Kirkens Nødhjelp. Marie Melgård

— Det reklameres for bakgateaborter: Noen steder henger det postere og det er reklamer i avisen for at man kan få utført en «trygg abort». Men disse menneskene er kriminelle, og tjener seg rike på andres ulykke. De tar om lag 150 kroner for å utføre en abort, og det er et stort beløp for fattige mennesker i Sør-Afrika. De bryr seg lite om jentenes vel og ve. De tar i bruk usteriliserte redskap, som for eksempel kleshengere, for å forløse fosteret fra livmoren. Mange kvinner blir sterile, eller i verste fall mister livet, sier Zondi Mabizela.

Ifølge WHO dør omlag 68 000 kvinner årlig som følge av en utrygg abort, flesteparten av dødsfallene skjer i Afrika. Mellom to millioner og syv millioner kvinner overlever, men får langvarige skader eller sykdommer som følge av abortene.

- Vi må få frem i lyset de som utfører de ulovlige abortene, og få frem hvor farlig det er å gjennomføre utrygge aborter. Men aller helst bør vi unngå uønskede svangerskap, sier Zondi Mabizela.

Utviklingsland

Ifølge rapporten skjer 98 prosent av de utrygge abortene skjer i utviklingsland. Her er 56 prosent av abortene ansett for å være utrygge, mens i allerede utviklede land ligger dette på seks prosent.

Zondi Mabizela mener det handler om utdannelse.

- Vi må gi jenter ferdigheter i livet slik at man kan unngå uønskede svangerskap. Når de begynner å være seksuelt aktive, bør de ha kunnskap og tilgang på prevensjon.

— I urbane områder hvor folk har utdannelse, er det høy grad av bevissthet, og mer akseptert å ta abort. I mer rurale og konservative områder er det motsatt. For mange er det vanskelig å akseptere abort på grunn av den etiske siden ved å ende et liv, men vi må prøve å få dem til å forstå at man ikke kan dømme mennesker for valgene de har tatt, sier Zondi Mabizela.

Fakta Fakta aborter På vegne av Verdens Helseorganisasjon (WHO) har Guttmacher Institute laget en rapport om abort på verdensbasis. De har tatt for seg forekomsten av aborter fra 1995 og frem til 2008.Mellom 1995 og 2003 minsket antallet aborter per svangerskap. I 1995 var det 35 aborter pr. 1000 kvinne i alderen 15-44, mens i 2003 falt det til 29. Tallet har vært stabilt lavt: i 2008 var det 28 aborter pr. 1000 kvinne mellom 15-44 år.Halvparten av abortene på verdensbasis anses for å være utrygge.Utrygge aborter defineres av WHO som et svangerskap som blir avsluttet av noen uten nødvendige kunnskaper, eller i et miljø som ikke møter medisinske standarder.Flest utrygge aborter skjer i utviklingsland, hvor 56 prosent av abortene er utrygge. I allerede utviklede land er bare seks prosent av abortene ansett for å være utrygge. Kilde: WHO. Vis mer